1.9.2022 г.
BG
Официален вестник на Европейския съюз
C 334/133
(20)
Борбата с агресивното данъчно планиране в Съюза е от съществено значение за: i) предотвратяване на нарушаването на конкуренцията между предприятията; ii) гарантиране на справедливо третиране на данъкоплатците; и iii) защита на държавните финанси.
Люксембург е малка, отворена икономика с голям интегриран финансов сектор, което до голяма степен обяснява съществуването на големи финансови потоци.
Тези големи финансови потоци обаче отразяват и голямото присъствие в страната на дружества под чуждестранен контрол, които участват в дейности по вътреш­ ногрупово финансиране и управление на парични средства.
Особен повод за безпокойство е липсата на данъци, удържани при източника, или на еквивалентни мерки по отношение на плащанията на лихви и авторски и лицензионни възнаграждения към юрисдикции с ниско или нулево данъчно облагане извън държавите, включени в списъка на Съюза на неоказващите съдействие юрисдикции (18).
Изходящите плащания на лихви и авторски и лицензионни възнаграждения от установени в Люксембург дружества към юрисдикции извън ЕС могат да са предмет на малко или никакво данъчно облагане, ако тези плащания не се облагат с данък или се облагат с нисък данък в юрисдикцията на получателя.
Люксембург предприе известни действия за борба с агресивното данъчно планиране.
Досега обаче мерките са ограничени и недостатъчни за отстраняване на проблема с изходящите плащания в данъчната система, които могат да бъдат използвани от многонационални дружества за агресивно данъчно планиране.
(21)
В съответствие с член 19, параграф 3, буква б) от Регламент (ЕС) 2021/241 и критерий 2.2 от приложение V към същия регламент планът за възстановяване и устойчивост включва широк набор от взаимно подсилващи се реформи и инвестиции с примерен график за изпълнението, което да приключи до 31 август 2026 г.
Те спомагат за преодоляването на всички или на значителна част от икономическите и социалните предизвикателства, очертани в специфичните за държавата препоръки, отправени от Съвета до Люксембург в рамките на европейския семестър през 2019 г. и 2020 г., в допълнение към всички специфични за държавата препоръки, отправени до датата на приемане на плана за възстановяване и устойчивост.
По-конкретно тези предизвикателства са свързани с устойчи­ востта на здравната система, приобщаването към пазара на труда и инвестициите в екологичния и цифровия преход, както и недостига на жилища на достъпни цени и институционалната устойчивост на рамката за борба с изпирането на пари.
Планът за възстановяване и устойчивост включва мерки за увеличаване на публичното предлагане на жилища на достъпни цени.
Планът за възстановяване и устойчивост включва също инвестиции в производството на енергия от възобновяеми източници и устойчивия транспорт, което ще помогне за постепенно декарбонизиране на икономиката.
Цифровите обществени услуги и мащабен публичен проект за научни изследвания и иновации в областта на квантовите комуникационни технологии ще насърчат бизнес инвестициите и ще стимулират растежа на производителността в средносрочен план.
Що се отнася до борбата с изпирането на пари и с финансирането на тероризма, планът за възстановяване и устойчивост включва комбинация от мерки за подобряване на прозрачността и подсилване на рамката за надзор на доставчиците на финансови услуги.
Стратегията за уменията и програмите за обучение, предвидени в плана за възстановяване и устойчивост, включително специална цел за по-възрастните работници, следва да допринесат за подобряване на приобщаването към пазара на труда.
(22)
Изпълнението на плана за възстановяване и устойчивост на Люксембург се очаква да допринесе за постигането на по-нататъшен напредък в екологичния и цифровия преход.
Мерките в подкрепа на целите в областта на климата в Люксембург представляват 61 % от общия размер на отпуснатите по плана за възстановяване и устойчивост средства, докато мерките в подкрепа на целите в областта на цифровите технологии възлизат на 32 % от общия размер на отпуснатите по плана за възстановяване и устойчивост средства.
Пълното изпълнение на плана за възстановяване и устойчивост в съответствие със съответните ключови етапи и цели ще помогне на Люксембург да се възстанови бързо от последиците от кризата с COVID-19, като същевременно укрепи своята устойчивост.
Системното участие на социалните партньори и други съответни заинтересовани страни продължава да бъде важно за успешното изпълнение на плана за възстановяване и устойчивост, както и на други икономически политики и политики в областта на заетостта, които излизат извън рамките на плана за възстановяване и устойчивост, за да се гарантира широка ангажираност с цялостната програма на политиката.
(23)
Люксембург все още не е представил споразумението за партньорство или останалите програми в областта на политиката на сближаване, предвидени в Регламент (ЕС) 2021/1060 на Европейския парламент и на Съвета (19).
В съответствие с Регламент (ЕС) 2021/1060 Люксембург трябва да вземе предвид съответните специфични за него препоръки при програмирането на фондовете на политиката на сближаване за периода 2021–2027 г. Това е предварително условие за подобряване на ефективността и максимално увеличаване на добавената стойност на финансовата подкрепа, която ще бъде получена от фондовете на политиката на сближаване, като същевременно се насърчават координация, взаимно допълване и съгласуваност между тези фондове на политиката на сближаване и други инструменти и фондове на Съюза.
Успешното прилагане на Механизма за възстановяване и устойчивост и програмите по линия на политиката на сближаване зависи и от премахването на пречките пред инвестициите в подкрепа на екологичния и цифровия преход и балансираното териториално развитие.
(18) Заключения на Съвета от 24 февруари 2022 г. относно преразгледания списък на ЕС на юрисдикциите, неоказващи съдействие за данъчни цели (ОВ C 103, 3.2.2022 г., стр. 1).
(19) Регламент (ЕС) 2021/1060 на Европейския парламент и на Съвета от 24 юни 2021 г. за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика (ОВ L 231, 30.6.2021 г., стр. 159).